google/wiki40b huggingface dataset:
Karmelberget

Hulene

På vestsiden av Karmelfjellene ligger fire huler – Tabun, Jamal, el-Wad og Skhul – der man har funnet spor av menneskelig aktivitet som kan dateres 500 000 år tilbake i tid. Den arkeologiske utgravningen av disse begynte på 1920- og 1930-tallet, for å så videreføres på 1960-tallet med med moderne metoder. Utgravningene førte til at man fant verktøy, spor etter dyr og flere begravede mennesker, som har gitt viktig informasjon om menneskenes utvikling.
Spor viser at hulen Tabun har vært bosatt fra rundt 500 000 til 40 000 år siden. Det er funnet våpen i form av våpen og andre verktøy av flint, og rester etter dyrebein. Prøver av jorden og sanden i hulen har også gitt viktige indikasjoner på hvordan klimaet var i området i løpet av denne tiden. I hulen Skhul ble det funnet fjorten skjeletter, som man antar er rundt 100 000 år gamle. Disse funnene har gitt viktig informasjon om menneskets utvikling. I hulen El-Wad er det funnet mange funn fra natufisk-kulturen. Man tror at bosetningen her var permanent. Funn herfra inkluderer fine våpen og verktøy, med spesialiserte bruksområder. Utenfor hulen er det funnet spor etter flere hundre begravede mennesker.
I 1971 ble hulene og området rundt regulert som et naturreservat av israelske myndigheter. I 2012 ble disse fire hulene inkludert som en del av verdensarven, inkludert under kriterium (iii) – ettersom hulene inneholder spor fra forhistoriske samfunn, i et av verdens lengste sammenhengende tidsrom – og kriterium (v) – siden de også viser spor fra jegersamfunnet helt opp til overgangen til jordbrukssamfunnet.

Bahaitroens hellige steder

Bahai-troens verdenssenter, inkludert flere hellige plasser, ligger på fjellet. Det viktigste er Bábs helligdom. På Karmelberget ligger også Det universelle rettferdighetens hus, bahai'enes administrative organisasjon. Den 23. mai 2001 åpnet terrassene sine porter for besøkende. De ni terrassene går fra den tyske tempelkolonien nederst opp til toppen av Karmelberget.
FN-organet UNESCOs verdensarvkomite besluttet i 2008 at Bábs helligdom og bahai-verdenssenteret på Karmelberget, som ett av to bahaitroens hellige steder i Israel, er inkludert på verdensarvlisten.
Ut av mørket

Handling

Den flinke, men følsomme kontordamen Kari blir forfremmet til sjefens sekretær, men frykter at hun ikke skal klare det. Hun møter den talentfulle og fremadstrebende arkitekten Per Holm. De blir forelsket i hverandre og gifter seg fort. Samlivet preges av uheldige ytre omstendigheter. Deres husvære er en trang hybel. De har hvert sitt yrke, som den andre verken kjenner eller har forståelse for. Først og fremst kjenner de ikke tilstrekkelig til hverandre. Den forståelsen som skal bli grunnvollen for ekteskapet er borte. Den får ingen sjanse til å gro fram gjennom en rolig hverdagstilværelse. Per går til topps i en stor arkitektkonkurranse sammen med en kvinnelig kollega. Han blir oppslukt av samarbeidet med henne og forsømmer hustruen, som har en tung tid. Tilværelsen blir enda tyngre når hun blir gravid. Til slutt blir den altfor tung. Karis krefter strekker ikke til og hun blir syk.
Lov om Folkeskolen paa Landet

Lov om Folkeskolen paa Landet fra 1889 var sammen med Lov om Folkeskolen i Kjøbstæderne med på å avskaffe latinskolen, borgerskolen og allmueskolen, og erstatte dem med folkeskolen. Med denne loven opphevet man konfirmasjonen som skolens prinsipielle avslutning, og elevene skulle få en allmenndannelse. I 1936 ble en ny lov vedtatt, hvor skolen ble 7-årig. På landet ble det heretter undervist inntil 30 uker i året, og fysisk avstraffelse ble avskaffet.
Ostedes

Utseende

Middelsstore, avlange, brun- eller gråaktige trebukker, dekkvingene ofte med mørke tegninger. Antennene er lange, særlig hos hannene. Pronotum er nærmest tønneformet, uten pigger på sidene. Dekkvingene ernoe avsmalnende bakover med litt avrundede "skuldre".

Levevis

Larvene lever i død ved.

Utbredelse

Slekten er utbredt i Sørøst- og Øst-Asia, fra India i vest til Sulawesi i øst og Japan i nord.
Mercury-Atlas 8

Høydepunkter fra ferden

Oppskytingen av Mercury-romskipet og Atlas-raketten var helt uten problemer. Dette var første gang i programmet at en ferd gikk uten noen former for problemer.
Schirra sin ferd var den første av de lange ferdene i Mercury-programmet. 
Romferden på 6 omløp, der Schirra tilbragte mesteparten av tiden i det han kalte for «sjimpanse-konfigurasjon», der romskipet ble styrt automatisk. Schirra forsøkte også å styre ved hjelp av stjerne-navigasjon (han syns det var vanskelig), tok fotoer med et Hasselblad-kamera, trente lett, så lyn i atmosfæren, sendte de første direkte meldingene fra et amerikansk romskip til radio og TV-publikum på bakken.
Dette var også den høyeste ferden i Mercury-programmet med hele 283 km høyde, men Schirra var ikke særlig imponert over utsikten, sammenlignet med sine dager som testpilot i store høyder: "Same old deal, nothing new," fortalte han under debriefing.
Schirra og Sigma 7 gjennomførte den første landingen i Stillehavet. 
Mercury-romskipet nr 16 – Sigma 7, er nå utstilt i «the United States Astronaut Hall of Fame» i Titusville, Florida.

Trivia

Under ferden avslørte Schirra at han var medlem i «the Ancient Order of Turtles».
One World Trade Center

Navn

Styrelederen for Port Authority of New York and New Jersey har sagt at One World Trade Center er navnet som skal brukes og det navnet som det er enklest for folk å identifisere seg med.
Renaudiana

Utseende

Nokså små (ca. 10 millimeter), avlange, gulbrune oldenborrer. Oversiden er fint punktert.

Utbredelse

Slekten finnes på Madagaskar.
Chay Hews

Karriere

Han har spilt for Brisbane Strikers, Bellmare Hiratsuka, IF Sylvia, Carlisle United FC, Västra Frölunda IF og Rochedale Rovers.
Arkivforbundet

Arkivforbundet (tidligere Landslaget for Lokal- og Privatarkiv) er en landsdekkende organisasjon som ble stiftet 6. september 1986 for å arbeide med å fremme vern og formidling av kommunalt og privat arkivtilfang i Norge, samt for å heve det faglige nivået på dette arbeidet. 
Organisasjonen er et faglig forum for å styrke privatarkivarbeidet i Norge, og for en organisering av det faglige arkivarbeidet for institusjoner utenfor det statlige Arkivverket. Arkivforbundet organiserer nå de fleste arkivinstitusjonene i landet. Medlemmene er fordelt på private, kommunale, interkommunale, fylkeskommunale og statlige arkivinstitusjoner, museer, biblioteker, kommuner, bedrifter og historielag. Arkivforbundet har også personlige og assosierte medlemmer.
Arkivforbundet har rundt 130 medlemsinstitusjoner og er medlem av Norges kulturvernforbund.
Stiftelsen Asta ble opprettet 18. september 1995 av Arkivforbundet i samarbeid med Riksarkivaren.
Generalsekretær i Arkivforbundet er Kjetil Landrog og styreleder er Ranveig Låg Gausdal.
Gezer kraftverk

Gezer kraftverk er et kombinert oljekraftverk og gasskraftverk i Israel. Det har en installert produksjonskapasitet på 1 332 MW, fordelt på 6 turbiner. Anlegget ble påbegynt omkring 1995, fikk første turbin installert i 1998 og stod ferdig i 2008. Energikildene er naturgass og dieselolje.
Sideflate

En sideflate er en todimensjonal grense i et legeme, som regel brukt om begrensningene i et tredimensjonalt polyeder. For eksempel er kvadratene som avslutter en kube dens sideflater.
Av og til, som med en pyramide, utelukker begrepet sideflater grunnflaten.
I høyere dimensjonen blir imidlertid sideflater formelt sett brukt om alle grensene i lavere dimensjoner. Disse kalles mer presist en n-side.
Jiao (Yangquan)

Jiao (kinesisk: 郊区; pinyin: Jiāo Qū) er et bydistrikt i byprefekturet Yangquan i den kinesiske provinsen Shanxi. Det har et areal på 633 km² og teller 220 000 innbyggere.
Norte Fluminense gasskraftverk

Norte Fluminense gasskraftverk er et gasskraftverk i delstaten Rio de Janeiro i Brasil. Det har en installert produksjonskapasitet på 780 MW fordelt på 3+1 kokere / turbiner. Anlegget ble utbygd i 2004. Brenselstypen er naturgass. Dette er landets fjerde største fossile kraftverk.
Ferry Cross the Mersey

«Ferry Cross the Mersey» er en britisk sang med melodi og tekst av Gerry Marsden. Den ble først innspilt av hans band, Gerry and the Pacemakers og utgitt på single (Columbia DB 7437) i Storbritannia i desember 1964 og på single (Laurie 3284) i USA i 1965. Produsent var George Martin.
Den ble en hit på begge sider av Atlanterhavet. 
«Ferry Cross the Mersey» er hentet fra filmen med samme navn. I slutten av 1990-årene ble det satt opp en musikal som også hadde tittelen «Ferry Cross the Mersey». Den hadde premiere i Liverpool og har blitt spilt i Storbritannia, Australia samt Canada.

Hillsbourough-tragedien

I mai 1989 ble en veldedighetsversjon av «Ferry Cross the Mersey» utgitt til støtte for de som var rammet av Hillsborough-tragedien. Sangen ble innspilt av Liverpool-artistene The Christians, Holly Johnson, Paul McCartney, Gerry Marsden samt Stock Aitken Waterman.

Andre coverversjoner

I 1983 spilte Frankie Goes to Hollywood inn en coverversjon av «Ferry Cross the Mersey» som B-siden til 12"-singlen Relax. Den ble deretter tatt med på deres album Welcome to the Pleasuredoom (1984) og de senere samlingene Bang!… The Greateat Hits of Frankie Goes to Hollywood (1993) og Maximum Joy (2000).
I 2003 hadde Pat Metheny en instrumental coverversjon på sitt akustiske album One Quiet Night.
I 2008 spilte det norske bandet Farmers Market inn en bulgarsk versjon med tittelen «Lodtschitze Mini Maritza». Den ble utgitt på albumet Surfin' USSR.

Norsk versjon

Eldar Vågan har skrevet en norsk tekst på dialekt. På norsk bærer den tittelen «Ferje over Mjøsa». Vazelina Bilopphøggers har spilt inn sangen. Den ble utgitt på LP-platen På tur (Tiger SLP 99002) i 1983. Produsent var Nils Kvam.
James Taylor

Tidlig karriere

Taylor lærte først å spille cello som barn i Chapel Hill, men byttet til gitar i 1960. Hans stil på dette instrumentet utviklet seg fra å høre på salmer, lovsanger og Woody Guthrie, og ville senere bli et lett gjenkjennelig hovedelement i hans lydbilde. Mens han gikk på Milton Academy, en eksklusiv kostskole i Massachusetts, møtte han Danny Kortchmar i Martha's Vineyard og de to begynte å spille folkemusikk sammen. Etter å ha hoppet av skolen startet han et band med sin bror Alex, men ble etterhvert innlagt på et mentalsykehus på grunn av depresjon. Taylor mener at dette reddet hans liv. Han tok artium mens han var på sykehuset, og da han forlot sykehuset startet han et band kalt Flying Machine sammen med Kortchmar and Joel O'Brien. Bandet hadde platekontrakt med Rainy Day Records og gav ut én single; Brighten Your Night with My Day. Singelen ble imidlertid ingen suksess.
Mens han bodde i New York, ble Taylor avhengig av heroin. En kveld etter å ha mottatt en desperat telefon, kjørte faren hans (dr. Isaac Taylor) til New York og «reddet» ham. Senere skrev Taylor en sang kalt «Jump Up Behind Me» der han takket faren for hans hjelp i de vanskelige tidene. Sangen reflekterer også Taylors minner fra den lange kjøreturen fra New York til hans hjem i Chapel Hill, North Carolina.
I 1968 flyttet Taylor til London. Han hadde fått platekontrakt med Apple Records (plateselskapet til The Beatles), etter å ha sendt en demotape til Peter Asher og gav ut sitt debutalbum, James Taylor. Albumet solgte ikke spesielt bra, og Taylors avhengighet ble verre. Han flyttet tilbake til USA og sjekket inn på Austin Riggs Hospital i Massachusetts for å forsøke å bli kvitt narkotikaproblemene. I løpet av 1969 var han blitt frisk nok til å opptre live og han spilte seks dager i uken på Troubadour Club i Los Angeles. 20. juli samme år opptrådte han på Newport Folk Festival. Kort tid senere brakk han begge hendene i en motorsykkelulykke i Martha's Vineyard og var tvunget til å slutte å spille i flere måneder.
Università Cattolica del Sacro Cuore

Historie

En gruppe italienske kulturelt og religiøst orienterte akademikere under ledelse av fransiskanerpresten Agostino Gemelli utviklet i 1919 den tanke å grunnlegge et katolsk universitet til berikelse av den italienske kultur og den religiøse dannelse. Dette avfødte i 1920 først grunnleggelsen av Istituto Giuseppe Toniolo di Studi Superiori, som kan betraktes som universitetets forløper. Det ble anerkjent av det italienske undervisningsdepartement den 24. juni 1921, og kort etter gav pave Benedikt XV instituttet kirkelig status som universitet. 
Fader Agostino Gemelli ble utnevnt til rektor, og forelesningene begynte i desember 1921. Det nye universitetet hadde til sammen hundre studenter, fordelt på to fakulteter: et fakultet for samfunnsvitenskap og et fakultet for filosofi. Statlige anerkjennelse som universitet ble gitt den 2. oktober 1925, og fra da av har universitetet båret navnet Università Cattolica del Sacro Cuore.
Universitetet er senere blitt utbygd med flere fakulteter og campuser. 
Den 4. august 1958 fikk universitetet statlig tillatelse til å etablere et medisinsk fakultet i Roma, og av dette oppstod Gemelliklinikken. 
Universitetet har også en rekke samarbeidsavtaler med andre universiteter, og har undervisningssteder på 13 ulike steder rundt om i Italia.
Harald Eia

Utdannelse

Eia gikk på Valler videregående skole og jobbet som avisbud i flere år før han begynte å studere ved Universitetet i Oslo. Han har filosofi mellomfag, matematikk og data grunnfag. Han leverte hovedoppgaven Lidende ledere og kompetente kalkulatører – næringslivsfolks symbolske kamper i sosiologi i 1992.

Komikerkarrière

Han var med i en teatersportgruppe som ble nordiske mestere i 1994. Han er kjent for en rekke humorprogrammer på NRK, i samarbeid med blant andre Bård Tufte Johansen og Atle Antonsen. I 2010 fikk han Fritt Ords Honnør, og Mensa Norges pris 2010, for den populærvitenskapelige TV-serien Hjernevask.
I 2010 forlot Eia NRK sammen med Bård Tufte Johansen og startet produksjonsselskapet Funkenhauser Productions. Siden 2012 har han vært programleder i TV-serien Brille, først på NRK og fra 2013 på TVNorge. For programmet har han blitt nominert til Gullruten 2016 i klassene beste mannlige programleder og publikumsprisen og Gullruten 2018 i klassen beste mannlige programleder.
Bransfieldstredet

Bransfieldstredet er omtrent 100 km bredt og strekker seg 300 km fra sørvest til nordøst mellom Sør-Shetlandsøyene og Den antarktiske halvøy. Det ble navnsatt omkring 1825 av James Weddell etter Edward Bransfield som kartla Sør-Shetlandsøyene i 1820. Argentina kaller stredet Mar de la Flota.
Et område på 1021 kvadratkilometer av den vestlige delen av Bransfieldstredet, utenfor Low Island, er beskyttet som spesielt verneområde i Antarktis (ASPA nr. 152). Dette er ett av bare to kjente steder i nærheten av USAs forskningsstasjon Palmer Station der det er mulig å gjennomføre bunntråling for bentiske studier.
23. november 2007 traff det liberiaregistrerte cruiseskipet (ombygd forskningsskip) MS «Explorer» et isfjell og sank i Bransfieldstredet utenfor King George Island. Alle de 154 passasjerene ble plukket opp av hurtigruteskipet MS «Nordnorge» som var et par timer unna.
Kaura fyr

Bakgrunn for etableringen

I 1930-årene ble det bare oppført to fyr i Norge, i tillegg til Kaura ble Anda fyr bygget. Begge disse var kyst- eller ledfyr, etter dette var det ikke langer så stort behov for å få bygget nye fyr med fast betjening. Istedenfor kunne en etter dette konsentrere seg om å få etablert radiofyr, tåkesignaler, samt oppgraderinger på eksisterende installasjoner. 
Planleggingen av Kaura fyr begynte imidlertid tidligere fordi det var behov for et fyr for å belyse leden for innseilingen til Kauraleia. Fiskere hadde beklaget seg over dårlige forhold i dette området, og i 1921 ble Vingleia fyr og Asenvågøy fyrstasjon etablert. Kaura var en opplagt fortsettelse av fyrutbyggingen. Overslaget for byggingen av Kaura fyr var på 225 000 kr som ble gjort på midten av 1920-årene.
Holmen Kaura utenfor Bessaker var lav, noe som gjorde at den var sterkt utsatt for bølger som slo over den. Det ble derfor ikke etablert noe familieboliger, kun boligdel for vokteren, assistent og reserveassistent. Et 22 meter høyt tårn av støpejern på sokkel av betong og naturstein er hoveddelen av fyret, i tillegg til at det helt inntil sokkelen ble bygget et naust av betong. Det ble også støpt en bro med skinnegang ut til bryggen (landing). I perioder var stasjonen isolert på grunn av dårlig vær og vanskelige landingsforhold.

Videre utvikling

Fyrdirektøren hadde over flere år fått opplysninger fra besetningen på skipene om at fyret måtte kunne erstattes av en automatisk fyrlykt. Spørsmålet om nedleggelse ble gjort i 1959 da fyrmesteren skulle slutte i tjenesten. Det ble istedenfor fyrlykt besluttet å erstatte petroleumsbrenneren med gasslys (Daléns automatisk acetylengasslykt). Samtidig ble lysvidden økt fra 14,9 nautiske mil til 16,0. Fyret ble automatisert og avfolket i 1951. I 1984 ble et solcelleanlegg som skaffer strøm til lyset satt i drift.
I riksantikvarens begrunnelse for fredningen av stasjonen heter det at det er den nest siste bemannede fyrstasjonen som ble bygget i landet. Den ble også tidlig avfolket, dermed er det også blant de fyrene med flest detaljer intakt fra boligdelen. Det opprinnelige franske linseapparatet er også bevart og i fortsatt bruk. Fyret gir en monumental virkning på den lave holmen ut mot havet. Anlegget vurderes til å ha stor fyrhistorisk verdi spesielt fordi det er det siste bemannede fyret med tårn av støpejern, men også karakteristisk form og plassering er viktig. For øvrig tredde fredningen i kraft i 2000.

Tekniske fyrdata

Fyrkarakteren er FI(2) 10s, hvilket betyr to lysblink hvert 10. sekund. Lysstyrken er 3730 (2. orden), lysets høyde over havet (høyvann) er 30,0 metter og lysvidden er 16,0 nautiske mil. For øvrig er tårnet rødt med hvitt belte og det står på en hvit sokkel.
Tour de France 1928

Gjennomføringen av rittet

Nicolas Frantz forsvarte sin seier fra 1927, og vant rittet igjen. Han kjørte i den gule ledertrøyen fra første til siste etappe, og vant til slutt med en margin på 50 minutter til andremann. På den 19. etappen hadde sykkelen hans en mekanisk feil. Dette førte til at han måtte fullføre 100 km av etappen på en for liten damesykkel, noe som resulterte i et tidstap på 28 minutter. Frantz vant overlegent uansett, og laget hans, Alcyon, vant lagkonkurransen og hadde alle plassene på pallen. 
Touren i 1928 hadde for første gang med et australsk lag. Dette ble starten på et mer internasjonalt felt. 
Rittdirektøren, Henri Desgrange, tillot lagene å erstatte utslitte eller skadde ryttere. Dette skulle gi de dårligere lagene en bedre sjanse i kampen om seieren. Tiltaket hadde motsatt effekt, og konseptet ble raskt fjernet.

Endringer fra 1927

Lagstarten fra 1927 ble igjen brukt, selv om det ikke var en suksess. I 1928 var tidsdifferansen mellom lagene 10 minutter i stedet for 15. Lagstarten hadde vært veldig fordelaktig for de sterke lagene, så derfor fikk lagene lov til å bytte ut slitne eller skadde ryttere etter den 12. etappen. Disse rytterne telte ikke med i sammendraget. 
I tidligere år hadde Pyreneene vært veldig utslagsgivende for hvem som vant rittet. For å gjøre disse etappene mindre avgjørende, ble de to første fjelletappene utelatt.

Andre konkurranser

Hovedsponsoren, avisen l'Auto, kåret meilleur grimpeur (beste klatrer), en uoffisiell klatretrøye. Den ble tildelt Victor Fontan.
Det var også et trofé til beste lag. Det ble vunnet av Alcyon, mens det regionale laget fra Champagne vant lagtroféet for regionale lag. Denne konkurransen var ikke det samme som lagkonkurransen, som har vært en del av Touren siden 1930.
Veisalt

Veisalt eller vegsalt er et salt som strøs på veier. Grusveier saltes for å dempe støv mens asfalterte veier saltes for å holde dem fri for snø og is for å få bedre framkommelighet og bedre trafikksikkerhet. Det vanligste veisaltet er natriumklorid (vanlig koksalt). Kalsiumklorid og magnesiumklorid (MgCl₂) brukes også, spesielt i kaldt vær, da natriumklorid ikke er så virkningsfull ved temperaturer under -7 °C. Magnesiumklorid har også tradisjonelt vært brukt til salting av grusveier.
Vegsalting er kontroversielt, da salt både kan ha en negativ effekt på naturen og fører til korrosjon (rust) på kjøretøyer. Den norske organisasjonen Stopp veisaltingen har som formål å begrense veisaltingen mest mulig, slik at salting blir unntaket og ikke regelen.
Tettbebyggelse

Tettbebyggelse betegner et større eller mindre geografisk avgrenset område som er preget av tett bebyggelse, særlig bolighus. Tettbebyggelser kan omfatte deler eller kjernen av en by eller et tettsted, et sentrum eller knutepunkt i en bygd eller kommune, et strandsted, en ansamling av bygninger og hus rundt brygger og kaier langs kysten, stasjonsbyer langs jernbanen samt byggefelt og boligområder i en viss avstand fra etablerte byer og større sentra. En tettbebyggelse består ofte en blanding av bygninger med boliger, butikker og servicefunksjoner.
Begrepet tettbebyggelse har ingen formell definisjon til forskjell fra tettsted, som på 1950-tallet ble introdusert i norsk som et formelt statistisk begrep for et sted med mer enn 200 innbyggere hvor bygningene har en innbyrdes avstand på 50 meter eller mindre. Ordet tettbebyggelse ble i denne sammenheng vurdert og funnet for tungvint. 
Begrepet tettsted ble straks et ord i norsk dagligspråk for en tettbebyggelse som ikke var stor eller viktig nok til å kalles by.
Oslo Tekniske Rørleggerfirma Service

Oslo Tekniske Rørleggerfirma Service AS (OTRS) er en av Oslos største VVS-entreprenører. Selskapet, som ble etablert i 1992, arbeider hovedsakelig med storkunder innen offentlig sektor, eiendomsforvaltning, samt bygg og anlegg. Selskapet eies i sin helhet av VVS Senteret Norge og er organisert i en prosjektavdeling, serviceavdeling og vedlikeholdsavdeling.
Incirlik Air Base

Incirlik Air Base (ICAO: LTAG) (tyrkisk: İncirlik Hava Üssü) er en NATO-flystasjon i İncirlik, 12 km øst for Adana, Tyrkias femte største by, og 56 km fra Middelhavet.
Flystasjonen har fly og mannskap også fra det amerikanske flyvåpen og det britiske flyvåpen. Den viktigste avdeling som er stasjonert her er den amerikanske 39th Air Base Wing.
Aphneope

Utseende

Små til middelsstore , spinkle, lyst brunlige trebukker. Antennene er tynne og litt kortere enn kroppen. Hodet er nokså stort, så bredt som pronotum på det bredeste. Pronotum er mye lengre enn bredt, delt i to avsnitt ved en innsnevring litt foran midten, bak denne med en kraftig tann på hver side. Dekkvingene er smale, jevnbrede, med noen grove groper og en lengderibbe. Beina er lange og ganske tynne.

Utbredelse

Slekten er utbredt i Australia (Queensland).
Hannan

Hannan (forenklet kinesisk: 汉南区, tradisjonell kinesisk: 漢南區; pinyin: Hànnán Qū)) er et bydistrikt i den subprovinsielle by Wuhan, hovedstaden i provinsen Hubei i Folkerepublikken Kina.
Det har et areal på 287 km² og teller 104 400 innbyggere (2004).
Åssiden kirkegård

Åssiden kirkegård ligger ca. 1,7 km vest for Åssiden kirke, nær grensen mellom Drammen og Nedre Eiker kommune.
Kirkegården ble innviet den 9. september 1990 og ble utvidet i 2008. Den omfatter ca. 41 mål og har felt for kistegraver og urnegraver.
Da Drammen fikk ny katolsk kirke på 1990-tallet, fikk Åssiden menighet overta den gamle kirken som gave. Den ble flyttet til Åssiden kirkegård og innviet der den 14. desember 1996. Bygget kalles Åssiden kapell og ble i sin tid tegnet av arkitekten Ole Sverre. Det er en laftet langkirke med ca. 120 sitteplasser. Foruten at kapellet brukes til begravelser og bisettelser, avholdes iblant vanlige gudstjenester der, og det foretas enkelte vielser og barnedåper.
Nursery Cryme

Lydbilde

Steve Hacketts gitarspill går fra jazz-inspirert til nesten hard rock-lignende, variasjonen og virtuositeten er stor på dette albumet. Og ikke minst har bandet nå fått en trommeslager som setter sitt preg på musikken i Phil Collins. Collins' arbeide på slagverket skulle bli vesentlig i Genesis' progressive periode. Mike Rutherfords bass komplimenterer både Collins' rytmer og Hacketts melodilinjer. Det er verdt å merke seg at samtlige medlemmer i bandet bidrar vesentlig både instrumentellt, vokalt og som låtskrivere.
Tony Banks kjøpte en Mellotron Mark II av King Crimson før innspillingen, og han benytter den til å bygge opp stemninger og følelsesladde sekvenser.